வேளிர் (தமிழகம்)

வேளிர் (Velir) என்போர் சங்ககாலத்தில் தமிழ்நாட்டில் வாழ்ந்த ஒருசார் குடிமக்கள் ஆவர். வேளிர் குடிமக்களின் அரசன் வேள். அரசன் பெயரோடு வேள் என்னும் சொல் சேர்ந்துவந்தாதால் அவனை வள்ளல் எனக் கொள்ளல் வேண்டும். இதன் பொருள் 'உதவி' என்பதாகும்.தாளாற்றித் தந்த பொருளெல்லாம் தக்கார்க்கு வேளாண்மை செய்தற் பொருட்டு' திருக்குறள் எனவே, இவர்களை கொடையாளிகள் என்று சொல்லலாம். சங்ககாலத்தில் வேளிர்கள், மூவேந்தருக்குக் கட்டுப்படாமல் தன்னாட்சி நடத்திவந்தனர். அவ்வப்போது சில வேந்தர்கள் இவர்களின் உதவியை நாடியிருக்கிறார்கள்.  

சங்காலத்து வேளிர்கள் 20 பேர் இதுவரை அறியப்பட்டுள்ளனர்.சங்ககால அரச வரலாறு, தமிழ்ப் பல்கலைக்கழகம், தஞ்சாவூர்-613005, பக்கம்-258 அவர்களை மூவேந்தர் நாட்டைக் கொண்டு மூன்று வகையாக பிரிக்கலாம். அவை,

 பாண்டிநாட்டு வேளிர்கள் 
 ஆய் ஆண்டிரன்
 பொதியிற் செல்வன் திதியன்
 பாரி வேள்
 இருங்கோவேள்

 சோழநாட்டு வேளிர்கள் 
 நெடுங்கை வேண்மான்
 நெடுவேளாதன்
 செல்லிக்கோமான் ஆதன் எழினி
 வாட்டாற்று எழினியாதன்
 அழுந்தூர்வேள் திதியன்
 வேளேவ்வி
 வீரைவேண்மான் வெளியன் தித்தன்
 நன்னன்சேய் நன்னன்
 பொருநன்

 சேரநாட்டு வேளிர்கள் 
 நெடுவேளாவி
 வேளாவிக் கோமான் பதுமன்
 வையாவிக் கோப்பெரும் பேகன்
 நன்னன் வேண்மான்
 வெளியன் வேண்மான் ஆய் எயினன்
 வெளிமான்
 எருமையூரன்

 வேளிர் வாழ்ந்த இடங்கள் 
 முத்தூறு என்னும் ஊரில் தொன்முது வேளிர் வாழ்ந்துவந்தனர். இந்த ஊர் மக்களுக்கு நெல் ஒரு குப்பையாம். இதனைப் பாண்டியன் நெடுஞ்செழியன் தனதாக்கிக்கொண்டானாம்.மாங்குடி கிழார் - புறநானூறு 24குப்பை = குவியல்
 வீரை முன்றுறை என்னும் ஊரில் வாழ்ந்த மக்களுக்கு உப்புதான் குப்பையாம். 'அடுபோர் வேளிர்' இங்கு வாழ்ந்துவந்தனர்.இங்குள்ள உப்புக்குவியல் பெருமழையில் உருகுவது போலத் தலைவியின் தாள் தலைவன் பிரிந்தபோது உருகிப் போயிற்றாம். மதுரை மருதன் இளநாகனார் - அகநானூறு 206
 குன்றூர் என்னும் ஊரில் 'தொன்றுமுதிர் வேளிர்' வாழ்ந்தனர். அவர்கள் விருந்தோம்பலில் சிறந்து விளங்கினர்.பரணர் - நற்றிணை 280
 குன்றூரின் கிழக்குப்பக்கம் கடல் இருந்தது. அந்த ஊரில் தொன்றுமுதிர் வேளிர் வாழ்ந்தனர். மாங்குடி மருதனார் - குறுந்தொகை 164

 வேளிர் போர்கள் 
 தலையாலங்கானத்துச் செருவென்ற பாண்டியன் நெடுஞ்செழியன் என்பவன் இருபெரு வேந்தரொடு வேளிர் சாயப் போரிட்டான்.மாங்குடி மருதனார் - மதுரைக்காஞ்சி பாடலடி 55
 பல்யானைச் செல்கெழு குட்டுவனின் செல்வாக்கைக் கண்டு முரசு முழங்கும் வேந்தரும், வேளிரும் கடலிலும், காட்டிலும் அரண் அமைத்துக்கொண்டு நடுங்கினார்களாம்.பாலைக்கௌதமனார் - பதிற்றுப்பத்து 30-30
 வேந்தரும், வேளிரும் ஒன்றாகக் கூடிப் பேசிக்கொண்டு மோகூர் என்னுமிடத்தில் கடல்பிறக்கு ஓட்டிய செங்குட்டுவனைத் தாக்கினர். அவர்கள் நிலைகலங்கி அதிரும்படி செங்குட்டுவன் தாக்கி வென்றான்.பரணர் - பதிற்றுப்பத்து 49
 வேந்தரும், வேளிரும் பிறரும் பெருஞ்சேரல் இரும்பொறையை வழிமொழிந்து நடந்துகொள்ள வேண்டுமாம். இல்லாவிட்டால் ஆலையில் கரும்பு போல அவர்களை நசுக்கிவிடுவானாம்.அரிசில் கிழார் - பதிற்றுப்பத்து 75
 இளஞ்சேரல் இரும்பொறை வேந்தரும் வேளிரும் பின்வந்து பணியக் கொற்றம் எய்தி அரசோச்சினானாம்.பெருங்குன்றூர் கிழார் - பதிற்றுப்பத்து 88
 திதியன் என்னும் அரசன் தன் நாளவையில் இருந்தபோது வேளிரொடு போரிடுவதற்காகத் தன் வாளை உருவினானாம். அவனது வாளுக்கு இரை கிடைக்கவில்லையாம். அதனால் அந்த வேலில் கறை படியவில்லையாம்.கறை படியாத அவன் வாள் போல் பாலைநில வழி இருந்ததாம். மாமூலனார் - அகநானூறு 331

 இதனையும் பார்க்க 
 வேளிர் (ஈழம்)

 ஒப்புநோக்குக 
 வேள்

 மேற்கோள்கள் 

பகுப்பு:சங்க காலச் சமூகம்
பகுப்பு:சங்ககால அரசர்கள்
*